Џемил Шарац
Џемил Шарац (Сарајево, 2. септембар 1921 — Сарајево, 2002) био је учесник Народноослободилачке борбе и генерал-пуковник ЈНА.

Биографија 
Рођен је 2. септембра 1921. године у Сарајеву, у породици Заима Шарца (1892—1965), адвоката, и Јелке Шарац, рођене Рендели (1897—1959). Имао је млађег брата Недима (1926—2008). Био је студент медицине. Припадао је редовима револуционарне комунистичке омладине и у чланство Комунистичке партије Југославије (КПЈ) је примљен у марту 1941. На лето 1941. године ступио је у Народноослободилачку борбу. У рату је био члан Окружног комитета КПЈ за Мостар. Био је и заменик политичког комесара батаљона Искра и Високо-фочанаског партизанског одреда, политички комесар батаљона Седамнаесте крајишке дивизије, помоћник команданта бригаде.

Након рата је остао у професионалној војној служби у Југословенској народној армији (ЈНА). Налазио се на дужностима политичког комесара дивизије, помоћника команданта за МВП, начелника управе и подсекретара у Савезном секретаријату за народну одбрану (ССНО), секретара Комитета Конференције Организације Савеза комуниста у ЈНА, од 1971. до 1977. године, и секретара Савета народне одбране. Завршио је Вишу војну академију ЈНА и Ратну школу ЈНА. Био је члан Централног комитета СКЈ, у који је биран на Десетом и Једанаестом конгресу СКЈ, као и Председништва ЦК СКЈ, од 1974. до 1978. године. Пензионисан је у чину генерал-пуковника ЈНА, 1981. године.

Након пензионисања, био је члан Савета СР Босне и Херцеговине.

Преминуо је 2002. године у родном Сарајеву.

Одликовања 
Носилац је Партизанске споменице 1941. и других југословенских одликовања, међу којима су:
 Орден братства и јединства са златним венцем,
 Орден народне армије са ловоровим венцем,
 Орден за војне заслуге са великом звездом,
 Орден заслуга за народ са сребрним зрацима,
 Орден народне армије са златном звездом,
 Орден за храброст,
 Орден партизанске звезде са пушкама и
 Орден народне армије са сребрном звездом.

Референце

Литература 
 Војна енциклопедија (књига девета), Београд 1974. година.

Рођени 1921.
Умрли 2002.
Сарајлије
Комунисти Босне и Херцеговине
Омладина у Народноослободилачкој борби
Револуционарни студентски покрет Југославије
Југословенски партизани
Политички комесари НОВЈ
Генерал-пуковници ЈНА
Дипломци Више војне академије ЈНА
Чланови Организације СКЈ у ЈНА
Чланови ЦК КПЈ/СКЈ
Чланови Савета народне одбране СФРЈ
Носиоци Партизанске споменице 1941.